**Starea de graţie**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Starea de graţie

vine şi trece,

stânga e tulbure,

dreapta e rece.

Zestre ilogică

şi totuşi zestre

ca din noi înşine

două ferestre.

Judec grăbitele

clipe de faţă

cu darul timpului

de-o altă viaţă.

Starea de graţie

iarăşi nu vine

şi poeziile

îmi sunt senine.

Nu li-i sălbatică

pofta de-a spune

îmburghezitele

zic toate bune.

Mi-e dor de zilele

pline-ale vieţii,

de versuri logice

simt că mă sperii.

Starea de graţie

e peste toate,

trec libertăţile

spre libertate.

Chiar versuri putrede

chiar aberaţii,

renasc sub zodia

acestei graţii.

Starea de graţie,

starea supremă

zilnic mă chinuie

ca o dilemă.

Zilnică pierdere,

zilnică trudă,

ochii în lacrimă

absurd asudă.

Dacă de-a pururea

nu mai apare

starea de graţie,

starea cea mare.

A scrie limpede

la tulbureală,

a scrie tulbure

când nu simţi boală.

E o congestie

de universuri,

dar fără graţie

rămân doar versuri.

Ci poeziile,

cerească rază,

starea de graţie

ţi le dictează.